Document ID: 32014R0221

REGULAMENTUL DE PUNERE ÎN APLICARE (UE) NR. 221/2014 AL COMISIEI
din 7 martie 2014
de modificare a Regulamentului (CE) nr. 288/2009 în ceea ce privește stabilirea alocării orientative a ajutorului în cadrul programului de încurajare a consumului de fructe și legume în școli
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (1), în special articolul 5 alineatul (2),
întrucât:
(1)
articolul 5 din Regulamentul (UE) nr. 1370/2013 stabilește valoarea totală a ajutorului din partea Uniunii pentru furnizarea de produse din sectorul fructelor și legumelor, al fructelor și legumelor procesate și al bananelor, destinate copiilor, menționate la articolul 23 din Regulamentul (UE) nr. 1308/2013 al Parlamentului European și al Consiliului (2) (denumit în continuare „program de încurajare a consumului de fructe și legume în școli”). În plus, articolul 5 din Regulamentul (UE) nr. 1370/2013 stabilește ratele maxime de cofinanțare și o sumă minimă a acestui ajutor pentru fiecare stat membru.
(2)
Comisia ar trebui să stabilească alocarea orientativă a ajutorului pentru programul de încurajare a consumului de fructe și legume în școli pentru fiecare stat membru pe baza criteriilor menționate la articolul 23 alineatul (5) din Regulamentul (UE) nr. 1308/2013. În plus, Comisia ar trebui să evalueze periodic dacă alocarea orientativă este în continuare coerentă cu criteriile respective.
(3)
Anexa II la Regulamentul (CE) nr. 288/2009 al Comisiei (3) stabilește cuantumul alocării orientative a ajutorului din partea Uniunii pentru fiecare stat membru pe baza bugetului general de 90 de milioane EUR stabilit de Uniune. Întrucât prin Regulamentul (UE) nr. 1370/2013 se majorează bugetul total pentru programul de încurajare a consumului de fructe și legume în școli la 150 de milioane EUR și se stabilesc noi rate de cofinanțare, ar trebui să se stabilească și o nouă alocare orientativă.
(4)
Noua alocare orientativă ar trebui să țină seama și de criteriile enunțate la articolul 23 alineatul (5) din Regulamentul (UE) nr. 1308/2013, bazate pe cele mai recente date disponibile din 2012 în ceea ce privește proporția de copii cu vârste între șase și zece ani din populația regiunilor statului membru în cauză.
(5)
Prin urmare, Regulamentul (CE) nr. 288/2009 ar trebui modificat în consecință. Pentru a lua în considerare periodicitatea anului școlar, noua alocare orientativă ar trebui, așadar, să se aplice începând cu 1 august 2014.
(6)
Măsurile prevăzute de prezentul regulament sunt conforme cu avizul Comitetului pentru organizarea comună a piețelor agricole,
ADOPTĂ PREZENTUL REGULAMENT:
Articolul 1
Modificarea Regulamentului (CE) nr. 288/2009
Anexa II se înlocuiește cu textul din anexa la prezentul regulament.
Articolul 2
Intrare în vigoare și aplicare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Se aplică de la 1 august 2014.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 martie 2014.

Labels: 17
19
5
3
12
15